b'\n_START_ARTICLE_\nFranc \xc5\xbdli\xc4\x8dar\n_START_SECTION_\n\xc5\xbdivljenje in delo\n_START_PARAGRAPH_\nGimnazijo je obiskoval v Celju, nato \xc5\xa1tudiral bogoslovje v Maribor in bil 1862 posve\xc4\x8den. Od 1863 je bil kaplan v Vitanju, Kalobju in Braslov\xc4\x8dah. Zaradi tuberkuloze je bil 1. februarja 1867 upokojen._NEWLINE_V bogoslovju je bil med sodelavci rokopisnega lista Lipica, prve tri letnike (1860\xe2\x80\x931862) je tudi urejal in zanje \xc5\xa1e kot kaplan prispeval pesmi in prozo. Lipica je bila po \xc5\xbdli\xc4\x8darjevi zaslugi mo\xc4\x8dno narodno in slovensko usmerjena (prvo leto celo z rubriko Slavjani). Ve\xc4\x8d spisov je objavil tudi v Drobtinicah (1861\xe2\x80\x931862), med drugim svoj \xc5\xbeivljenjepis, prevod \xc5\xbeivljenjepisa albanskega dr\xc5\xbeavnika  Skenderbega, nekrolog so\xc5\xa1olcu Jazbecu, \xc4\x8dlanek o vzgoji in drugo. Pomemben je \xc5\xbdli\xc4\x8darjev skraj\xc5\xa1ani prevod znamenite knjige slova\xc5\xa1kega pesnika, filologa in politika Ludov\xc3\xadta \xc5\xa0t\xc3\xbare O n\xc3\xa1rodn\xc3\xadch p\xc3\xadsn\xc3\xadch a pov\xc4\x9bstech plemen slovansk\xc3\xbdch (Praga, 1853), ki je iz\xc5\xa1el v 3. zvezkih Ger\xc5\xa1akove Citalnice (1866) z naslovom O narodnih pesmih in pripovedkah slovanskih narodov.'